Citroën ë-C5 Aircross overrasker med skarp pris

Konkurrenterne er populære biler som Volkswagen ID.4, Skoda Enyaq og Peugeot e-3008, men Citroën ë-C5 Aircross har en væsentlige lavere indstigningspris end disse. Blot 259.990 kroner for basismodellen You, der kan køre op til 520 kilometer på en opladning.

Den nye ë-C5 Aircross deler platform med Peugeot E-3008, E-5008 og Opel Grandland Electric. Den kommer til Danmark i starten af 2026.

Standardudstyret omfatter blandt andet LED-forlygter, 18-tommer alufælge, varmepumpe, automatisk klimaanlæg, 13-tommer infotainmentskærm og en god portion sikkerhedsteknologi. Til gengæld må du kigge langt efter sædevarme, bakkamera og nøglefri betjening.

Her skal man trin op til Plus-udgaven, der starter ved 279.990 kroner eller VTR Sport til 299.990 kroner. Her bliver udstyrsniveauet langt mere tidssvarende: sæde- og ratvarme, bakkamera, adaptiv fartpilot, trådløs opladning og nøglefri adgang er standard, og designet får et løft med sort tag og større fælge.

Selv topmodellen til 299.990 kroner er markant billigere end konkurrenterne. En Peugeot e-3008 koster fra 305.000 kroner mens Skoda Enyaq og VW ID.4 starter omkring 340.000 kroner.

Anhængertræk kan tilkøbes til de to øverste varianter af Citroën ëC5 Aircross, hvor trækevnen er 1.250 kilo – nok til en lille campingvogn eller trailer.

Et større batteri på 98 kWh, der skal give op mod 700 kilometers rækkevidde, er også på vej. Det er dog endnu uklart, om og hvornår den version rammer det danske marked.

Citroën ë-C5 Aircross overrasker med skarp pris