Her er Europas billigste elbil

Den statsejede kinesiske bilproducent Dongfeng har bekræftet, at de sender elbilen med det pudsigt klingende navn Nammi Box på vejene i Europa. I første omgang kun i Norge og Schweiz, til gengæld bliver prisen sandsynligvis lav. Rigtig lav. I Norge vil bilen angiveligt få en startpris på 189.000 NOK, svarende til 120.000 danske kroner inden moms og afgifter.

Dermed vil Nammi’en kunne bryste sig af titlen som Europas billigste elbil. I skrivende stund tilhører den etikette Citroën ë-C3, der er lige på nippet til at komme på vejene.

Nammi Box måler 4,03 meter i længden og har en bagagekapacitet på 326 liter, hvilket gør den i sammenlignelig med netop Citroën ë-C3 og søsterbilen Fiat Grande Panda. Akselafstanden er på 2,6 meter og i hvert fald på billederne ser bilen ud til at byde på et rummeligt interiør med blandt andet fuldt sammenklappelige forsæder.

Nammi Box byder på helt sammenklappelige forsæder.

Elmotoren har en effekt på 70 kW, svarende til 95 heste, og er monteret på forakslen. Batteriet er af LFP-typen og er på 42,3 kWh. Det giver bilen en WLTP-rækkevidde på omkring 310 kilometer. I Kina sælges bilen også med et mindre batteri på bare 31,5 kWh, men om det kommer til Europa er uvist.

Der er ingen oplysninger om ladeeffekten.

I kabinen er Nammi Box udrustet med en 12 tommer stor multimedieskærm, mens instrumentklyngen er placeret i en 5 tommer skærm over rattet.

Kinesiske Dongfeng importeres i Danmark af selskabet K.W. Bruun, der bekræfter over for FDM, at de har Nammi Box i kikkerten, men intet er endnu bestemt. I mellemiden kan der læses mere om bilen på Dongfengs egen hjemmmeside.

Nammi Box kan blive Europas billigste elbil.

Her er Europas billigste elbil